**Broj: 711-I- 640-P-318-18/20-06-17**

Zagreb, 27. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Perice Bosančića, općinskog načelnika Općine Dugopolje,** pokrenutom Odlukom Povjerenstva **Broj: 711-I-1378-P-318-18/19-02-17 od 29. ožujka 2019.g.,** na 64. sjednici, održanoj 27. rujna 2019.g., donosi sljedeću

**ODLUKU**

1. **Propustom prijenosa upravljačkih prava na temelju udjela u vlasništvu trgovačkog društva Elux-sustavi d.o.o. u razdoblju od upisa navedenog trgovačkog društva u sudski registar 24. svibnja 2018.g. do 2. svibnja 2019.g., dužnosnik Perica Bosančić, općinski načelnik Općine Dugopolje, počinio je povredu članka 16. stavka 1. ZSSI-a.**
2. **Za ovu povredu ZSSI-a dužnosniku Perici Bosančiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 44. sjednici, održanoj 29. ožujka 2019.g. pokrenulo postupak za odlučivanje o sukobu interesa protiv dužnosnika Perice Bosančića, općinskog načelnika Općine Dugopolje, zbog moguće povrede članka 16. stavka 1. koja proizlazi iz propusta prijenosa upravljačkih prava na temelju udjela u vlasništvu trgovačkog društva Elux-sustavi d.o.o. u razdoblju od upisa navedenog trgovačkog društva u sudski registar 24. svibnja 2018.g. do danas.

Na odluku o pokretanju postupka dužnosnik Perica Bosančić dostavio je pisano očitovanje u zakonom propisanom roku. U očitovanju dužnosnik u bitnome navodi da je izabran na dužnost općinskog načelnika Općine Dugopolje u mandatu 2017.g. – 2021.g. te da je sudjelovao u osnivanju trgovačkog društva Elux-sustavi d.o.o. u kojemu ima 50% udjela u vlasništvu (temeljnom kapitalu), što je i naveo u izvješću o imovinskom stanju koje je podnio Povjerenstvu u lipnju 2018.g. Dužnosnik ističe da je iz neznanja propustio sklopiti ugovor o prijenosu vlasničkih udjela na treću osobu u skladu sa člankom 16. ZSSI-a te da je sklopio takav ugovor s osobom koja nije član njegove obitelji čim je postao svjestan svog propusta, o čemu je obavijestio Povjerenstvo. Dužnosnik nadalje navodi da je trgovačko društvo Elux-sustavi d.o.o. osnovano isključivo iz razloga zaštite intelektualnih prava za inovaciju koju je izradio, jer je po struci magistar inženjer elektrotehnike te je iz hobija razvio sustav „Elux" za daljinsko upravljanje radom sustava javne rasvjete. Inovacija se sastoji od uređaja i software i predstavlja značajno intelektualno vlasništvo te je stoga osnovao navedeno trgovačko društvo kako bi se mogli pokrenuti postupci zaštite intelektualnog vlasništva. Ističe da trgovačko društvo Elux-sustavi d.o.o. nema nijednog zaposlenika te da nije stupalo u poslovne odnose s bilo kojim poslovnim subjektom u Republici Hrvatskoj ili u inozemstvu, kao i da nije ostvarivala prihode, a Općina Dugopolje je trgovačko društvo Elux-sustavi d.o.o. uvrstila u Popis gospodarskih subjekata sa kojima ne smije poslovati, što je objavljeno na internetskoj stranici Općine Dugopolje. Dužnosnik iznosi žaljenje zbog nastalog propusta te nadu da će biti uvaženi izneseni razlozi zbog kojih je osnovano isto trgovačko društvo.

Na zahtjev Povjerenstva, Općina Dugopolje očitovala se dopisom KLASA: 711-01/19-10/01, URBROJ: 2180/04-03/2-19-2 od 19. rujna 2019.g. u kojem se navodi da u razdoblju od osnivanja trgovačkog društva Elux-sustavi d.o.o. do danas nije postojao poslovni odnos između Općine Dugopolje i istog trgovačkog društva.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Perica Bosančić povodom obnašanja dužnosti općinskog načelnika Općine Dugopolje obvezan postupati sukladno odredbama ZSSI-a.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u podatke sudskog registra Trgovačkog suda u Zagrebu, utvrđeno je da je pod matičnim brojem subjekta: 081174811 upisano trgovačko društvo Elux-sustavi d.o.o. Navedeno trgovačko društvo osnovano je dana 26. travnja 2018.g., a iz podataka sudskog registra utvrđeno je da je upis osnivanja trgovačkog društva u glavnu knjigu proveden dana 24. svibnja 2018.g. Jedan od dvoje osnivača dužnosnik navedenog trgovačkog društva je Perica Bosančić u kontinuitetu od osnivanja do danas.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Perica Bosančić izabran za općinskog načelnika Općine Dugopolje u mandatu 2017.-2021.g.

Nadalje, u izvješću o imovinskom stanju koje je dužnosnik podnio Povjerenstvu povodom bitne promjene u imovini dana 11. lipnja 2018.g. dužnosnik je naveo da je imatelj udjela u trgovačkom društvu Elux-sustavi d.o.o. s 50% udjela u vlasništvu (temeljnom kapitalu) te je naveo da nije izvršio prijenos upravljačkih prava koji proizlazi iz udjela u vlasništvu na povjerenika ili posebno tijelo.

Dužnosnik je podnio Povjerenstvu dana 6. svibnja 2019.g. pod brojem 711-U-1925-IK-1578-17/19-03-1 Ugovor o prijenosu upravljačkih prava koji je sklopljen dana 2. svibnja 2019.g., a kojim je prenio upravljačka prava na povjerenika koja proizlaze iz vlasništva nad poslovnim udjelom u trgovačkom društvu Elux-sustavi d.o.o.

Dužnosnici za vrijeme obnašanja dužnosti iz članka 3. ZSSI-a mogu osnivati trgovačka društva i preuzimati poslovne udjela u temeljnom kapitalu trgovačkog društva, ali u navedenom razdoblju ne smiju izvršavati sadržaj upravljačkih prava koja proizlaze iz vlasništva nad poslovnim udjelom, već su ista prava dužni prenijeti na povjerenika u smislu članka 16. stavka 1. ZSSI-a. Stoga za utvrđivanje navedene zakonske povrede nije relevantno iz kojeg razloga dužnosnika osniva trgovačko društvo, ima li ono zaposlene osobe i stječe li prihod od poslovanja i koliko on iznosi.

Dužnosnik je stupanjem na dužnost na koju je izabran dužan upoznati se sa obvezama, zabranama i ograničenjima koje ga obvezuju te se istih pridržavati. Stoga nepoznavanje propisa, a pogotovo odredbi zakona kojima se uređuju obveze dužnosnika u obnašanju javnih dužnosnika ne umanjuje dužnosnikovu odgovornost od kršenja ZSSI-a. Također, u slučaju dvojbe vezano za usklađivanje postupanja s obvezama propisanima odredbama ZSSI-a, dužnosnik se može poslužiti institutom podnošenja Povjerenstvu zahtjeva za mišljenjem u smislu članka 6. ZSSI-a. Dužnosnik je za vrijeme obnašanja dužnosti, a nakon pokretanja postupka, izvršio prijenos upravljačkih prava na povjerenika sklapanjem ugovora dana 2. svibnja 2019.g., odnosno godinu dana po upisu osnivanja trgovačkog društva Elux-sustavi d.o.o. u kojem je jedan od dva osnivača.

Stoga je Povjerenstvo utvrdilo da je dužnosnik Perica Bosančić, općinski načelnik Općine Dugopolje propustom prijenosa upravljačkih prava na temelju udjela u vlasništvu trgovačkog društva Elux-sustavi d.o.o. u razdoblju od upisa navedenog trgovačkog društva u sudski registar 24. svibnja 2018.g. do 2. svibnja 2019.g., počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje u kontinuitetu u razdoblju od skoro 12 mjeseci.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da je dužnosnik nakon pokretanja postupka otklonio protupravno stanje te da Općina Dugopolje nije stupala u poslovni odnos s trgovačkim društvom Elux-sustavi d.o.o.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Perica Bosančić, osobna dostava
2. Objava na internetskoj stranici Povjerenstva
3. Pismohrana